**Ministru kabineta noteikumu projekta “Kārtība, kādā Valsts kase nodrošina maksājumu pakalpojumu sniegšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kārtība, kādā Valsts kase nodrošina maksājumu pakalpojumu sniegšanu” (turpmāk – noteikumu projekts) mērķis ir nodrošināt Valsts kases sniegto maksājumu pakalpojumu normatīvo aktu prasības, t.sk. Starptautisko un Latvijas Republikas nacionālo sankciju likumu (turpmāk – Sankciju likums) un Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumu (turpmāk – NILLTPFNL) ņemot vērā aktualitātes un labo praksi finanšu nozarē. Noteikumu projektā noteiktas Valsts kases tiesības klientu un darījumu izpētē. Noteikumu projekts stāsies spēkā 2020.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Finanšu ministrijas (Valsts kases) iniciatīvas, ņemot vērā Ministru kabineta 2018.gada 11.oktobra rīkojumu Nr.512 “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim” (lai arī Valsts kase nav tieši iesaistīta pasākumu plāna izpildē), ar tiem saistītos pasākumus, t.sk. normatīvo aktu grozījumus, Ministru kabinets 2019. gadā apņēmies būtiski reformēt valsts finanšu sektoru, ievērojami uzlabojot tā caurskatāmību, atbalstot inovācijas, kā arī stimulējot aktīvu vēršanos pret noziedzīgi iegūtu līdzekļu legalizāciju, tādējādi izpildot *Moneyval* rekomendācijas un ievērojot to, ka Ministru kabineta 2019.gada 7.maija rīkojums Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” nosaka, ka tiks veikti pasākumi, lai izpildītu Moneyval ziņojumā ietvertās prasības un stiprinātu Latvijas spējas cīnīties ar noziedzīgi iegūtu līdzekļu legalizāciju un terorisma finansēšanu, rezultātā nodrošinot starptautiskajiem standartiem un labākajai praksei atbilstoša noziedzīgi iegūtu līdzekļu legalizācijas un terorisma finansēšanas novēršanas riska pārvaldības sistēmas ieviešanu publiskā un privātā sektora struktūrās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Īstenojot Valsts kases ar normatīvajiem aktiem noteiktās funkcijas un uzdevumus, t.sk. maksājumu pakalpojumu nodrošināšanā, var secināt, ka tie ir pielīdzināmi pakalpojumu veidiem, kuriem ir noteiktas NILLTPFNL prasības. Līdz ar to nevar izslēgt situācijas, kad Valsts kasei, veicot funkcijas valsts finanšu vadības jomā, jāsaskaras ar NILLTPFNL noteikto tiesību normu piemērošanas jautājumiem. Atbilstoši NILLTPFNL 3.panta ceturtajai daļai uz valsts institūcijām, t.sk. arī uz Valsts kasi, ir attiecināms ziņošanas pienākums par aizdomīgiem un neparastiem darījumiem. Tāpat Valsts kase, saskaņā ar Sankciju likuma 2.panta otro daļu, gluži kā jebkura persona, ir Sankciju likuma subjekts.  Šobrīd spēkā esošajos Ministru kabineta 2012. gada 5. jūnija noteikumos Nr. 387 “Kārtība, kādā Valsts kase nodrošina maksājumu pakalpojumu sniegšanu” (turpmāk – noteikumi Nr. 387) ietvertais maksājumu pakalpojumu nodrošināšanas regulējums nav balstīts uz atbilstības (*compliance*) pieeju, bet gan nosaka pakalpojumu sniegšanu visos gadījumos, kad klients un tā darījumi kvalificējas noteiktiem kritērijiem, līdz ar to ar noteikumu projektu ir paredzēts noteikt Valsts kasei plašākas tiesības vērtēt pamatojumu maksājumu pakalpojumu sniegšanai, tādējādi nodrošinot tiesības ierobežot vai nesniegt maksājumu pakalpojumus, ja pastāv kaut mazākās šaubas par darījumu caurskatāmību un attiecīgi tie var negatīvi ietekmēt pakalpojuma sniedzēja reputāciju. Līdz ar to nodrošināta nulles tolerance pret NILLTPFNL un Sankciju likuma pārkāpumiem un prettiesisku rīcību.  Vienlaicīgi iepazīstoties ar finanšu un kapitāla tirgus aktualitātēm, tika secināts, ka būtiski ir aktualizējušies finanšu pakalpojumu attīstības un darbības atbilstības jautājumi, kā rezultātā ir arī veikti būtiski grozījumi tiesību aktos, piemēram NILLTPFNL, kā arī attiecīgi finanšu pakalpojumu sniedzēji ir būtiski pārskatījuši savas procedūras attiecībā uz maksājumu pakalpojumu sniegšanu un nosacījumiem, kas ietekmē arī Valsts kases, kā maksājumu pakalpojumu sniedzējas darbību, jo Valsts kasei kā maksājumu sistēmas dalībniekam ir pienākums nodrošināt tādas maksājumu pakalpojumu sniegšanas procedūras, kas maksimāli izslēgtu noziedzīgi iegūtu līdzekļu legalizācijas un terorisma un proliferācijas finansēšanas iespējas, izmantojot Valsts kases nodrošinātos pakalpojumus, kā arī starptautisko un Latvijas Republikas nacionālo sankciju riskus. Līdz ar to Valsts kasei ir nepieciešams pilnveidot iekšējā kontroles sistēmu, lai nodrošinātu finanšu tirgus praksei un standartiem atbilstošu risku pārvaldības un atbilstības principu ieviešanu.  Lai nodrošinātu klientu izpētes un maksājumu uzraudzības procedūras, ir nepieciešams ievērot uz risku balstītu pieeju (*risk – based approach*) un kontroles pasākumiem ir jābūt samērīgiem ar klientu un pakalpojumu risku līmeņiem, par kuriem attiecīgi Valsts kase 2018.gadā jau ir veikusi risku novērtējumu. Tādējādi noteikumu projektā iekļautās procedūras maksājumu pakalpojumu sniegšanā ir atbilstošas risku novērtējuma rekomendācijām.  Noteikumu projektā Valsts kasei ir paredzētas tiesības visiem klientiem pieprasīt informāciju, lai nodrošinātu noteikumu projektā minēto maksājumu pakalpojumu sniegšanu.  Noteikumos Nr. 387 nav reglamentēta klienta identifikācijas kārtība, turpretī NILLTPFNL nosaka konkrētu klienta identifikācijas kārtību, kas attiecīgi uzņemot klientu, mazina iespējas nelikumīgi vai negodprātīgi izmantot maksājumu pakalpojumus. Noteikumu Nr. 387 regulējums nosaka, ka klients var saņemt maksājumu pakalpojumus, iesniedzot pašrocīgi parakstītu pieteikumu, to nosūtot Valsts kasei ar pasta starpniecību, kā rezultātā rodas situācija, kad netiek izmantoti droši elektroniskie autentifikācijas līdzekļi klienta identifikācijai, kā arī klientam nav bijis pienākums ierasties Valsts kasē klātienē un apliecināt savu nodomu saņemt pakalpojumu. Lai risinātu šo situāciju noteikumu projektā ir paredzēts pilnveidot klienta identifikācijas kārtību, nosakot, ka Valsts kase identificē klientu un tā pārstāvēttiesīgo vai klienta pilnvaroto personu pirms katra atsevišķa maksājumu pakalpojuma saņemšanas:  a) klientam personiski (fiziski) piedaloties identifikācijas procedūrā pēc personu apliecinoša dokumenta un publiski pieejamās informācijas par klientu;  b) klientam personiski nepiedaloties identifikācijas procedūrā pēc izmantotā kvalificētā vai kvalificētā paaugstinātas drošības elektroniskās identifikācijas līdzekļa publiski pieejamās informācijas par klientu.  Tāpat ir pilnveidota klienta pārstāvju pilnvarošanas kārtība noformējot Valsts kases klienta pilnvarojumu/ parakstu paraugu kartīti (turpmāk – kartīte), t.i. noteikumu projekts paredz, ka kartīti var iesniegt:   1. kā elektronisko dokumentu, tādejādi pilnvarojot personu iesniegt noteikumos minētos pieteikumus tikai elektroniska dokumenta formā; 2. papīra formā, tādejādi pilnvarojot personu iesniegt noteikumos noteikumu minētos pieteikumus papīra vai elektroniska dokumenta formā.   Līdz ar šāda regulējuma ieviešanu ir atvieglots maksājumu pakalpojumu pieteikšanas process klientiem, kuri pieteikumus iesniedz tikai elektroniska dokumenta veidā vienlaicīgi nodrošinot klienta identifikāciju. Proti, ja pieteikumu elektroniska dokumenta veidā ir parakstījusi klienta pārstāvēttiesīga persona, tad tai nav nepieciešamas noformēt pilnvarojumu kartīti.  Noteikumu projektā ir reglamentēta arī kārtība, kādā uzskata, ka dokuments ir atbilstoši parakstīts, t.i.:   1. dokumentu ir parakstījis klienta pārstāvis izmantojot drošu elektronisko parakstu, atbilstoši normatīvajiem aktiem par elektronisko dokumentu noformēšanu un apriti (turpmāk – elektroniskais dokuments); 2. klienta pārstāvis pašrocīgi parakstās Valsts kases pārstāvja klātbūtnē un, ja pēc Valsts kases ieskatiem paraksts vizuāli atbilst personas apliecinošā dokumentā esošajam paraksta paraugam; 3. dokumentu ir autorizējis klienta pārstāvis, izmantojot autorizācijas līdzekļus atbilstoši normatīvajiem aktiem par kārtību, kādā nodrošina informācijas apriti, izmantojot Valsts kases nodrošinātos e-pakalpojumus.   Pilnveidojot klientu identifikācijas un dokumentu noformēšanas prasības tiek pilnveidoti šādi Valsts kases sniegtie pakalpojumi: “Kontu apkalpošana” un “Maksājumu pakalpojumi”  Lai nodrošinātu maksājumu pakalpojumu sniegšanu un mazinātu noziedzīgi iegūtu līdzekļu legalizācijas un terorisma un proliferācijas finansēšanas riskus un sankciju riskus, Valsts kasei, ir nepieciešamas noteikt tiesības klientam lūgt sniegt detalizētu informāciju par klienta darījumiem, bez kuras maksājumu pakalpojumu saņemšana var tikt ierobežota, apturēta vai atteikta. Attiecīgi noteikumu projektā ir paredzēts Valsts kasei noteikt tiesības maksājumu pakalpojumu ierobežošanai, apturēšanai vai atteikšanai gadījumos, kad klients nesadarbojas vai sniegtā informācija neapliecina to, ka tā darījumi ir tiesiski un ekonomiski pamatoti un nerada neattaisnotus riskus. Vienlaikus, pieprasot informāciju un dokumentus par maksājumiem, kas saistīti ar naudas līdzekļu ieskaitīšanu vai izmaksu no zvērināta tiesu izpildītāja depozīta konta, un veicot šādu maksājumu izvērtējumu, tai skaitā lemjot par noteikumu projektā paredzēto pakalpojumu sniegšanas ierobežojumu piemērošanu, Valsts kasei iespēju robežās jāņem vērā zvērinātu tiesu izpildītāju darbības specifika, īstenojot tiesas un citu institūciju nolēmumu izpildi.  “Zini savu klientu” principa ieviešana ir nepieciešama arī Sankciju likuma ievērošanai, jo ir nepieciešams pārliecināties ne tikai par klienta atbilstību, bet arī par ar klienta saistīto personu atbilstību, iegūstot informāciju par darījuma būtību, ģeogrāfiskajiem aspektiem un patiesā labuma guvēju noskaidrošanu gadījumos, kad publiskos reģistros nav vai nav pietiekamas ziņas.  Gadījumos, kad Valsts kasei maksājumu pakalpojumu sniegšanā, būs pamats uzskatīt, ka klienta sniegtā informācija neapliecina to, ka darījumi ir tiesiski un ekonomiski pamatoti, tiks ņemti vērā arī apstākļi, kas paaugstina darījuma riskus, piemēram, ja klienta darījumu ietvaros tiek veikti maksājumi uz augsta riska jurisdikcijām vai sadarbības partneriem, kuri var būt tieši vai pastarpināti saistīti ar starptautiskajām sankcijām, sadarbības partneru pārbaudi nav iespējams veikt vai tā prasa nesamērīgi lielu slogu. Tāpat jāņem vērā, ka maksājumu izpildei uz augsta riska jurisdikcijām vai sadarbības partneriem, kuri nerada pārliecību par to, ka to saimnieciskā darbība ir patiesa, ir nepieciešams izvērtēt drošākas alternatīvas iespējas.  Noteikumu projektā salīdzinājumā ar noteikumiem Nr. 387 ir precizēts kontu atvēršanas mērķis, reglamentējot kārtību, kādā atver vienoto nodokļu kontu un kontus Valsts ieņēmumu dienesta administrētajiem ieņēmumiem, kā arī iekļauts regulējums valsts nodevu administrācijām, kas nepieciešamības gadījumā atļaus valsts nodevas administrācijai atvērt atsevišķu valsts budžeta ieņēmumu kontu tās administrētās valsts nodevas uzskaitei vienā ieņēmumu klasifikācijas kodā. Līdzīgs regulējums bija spēkā Ministru kabineta 2005.gada 27.decembra noteikumos Nr.1032 „Noteikumi par budžetu ieņēmumu klasifikāciju”, kas noteica, ka var tikt atvērts atsevišķs valsts budžeta ieņēmumu konts pamatojoties uz ministrijas iesniegumu nodevu ieņēmumu klasifikācijas kodos 9.1.9.9., 9.2.1.9., 9.2.9.0., 9.3.9.0.. Minētais regulējums tika svītrots, stājoties spēkā grozījumiem 2019.gada 1.janvārī, un anotācijā tika skaidrots, ka šāds regulējums pēc nepieciešamības tiks pārskatīts un iekļauts noteikumos Nr.387. Jaunā norma iekļauta arī pamatojoties uz Finanšu ministrijas iekšējā audita „Valsts nodevu administrēšana un uzskaite” rezultātu kopsavilkumā minēto, ka atsevišķām valsts nodevu administrācijām ir atšķirīga sākotnējā izpratne par Ministru kabineta 2018.gada 7.augusta noteikumu Nr. 453 "Valsts nodevu uzskaites noteikumi" pārskatā norādāmo informāciju, piemēram, uzrādot valsts budžeta ieņēmumu kontā kopā saņemto un atmaksāto summu, kur daļa no veiktajiem maksājumiem un atmaksām nav attiecināma uz konkrēto valsts nodevu. Šāda situācija var veidoties, ja vairāku nodevu administrāciju nodevu ieņēmumi tiek uzskaitīti vienā valsts budžeta ieņēmumu kontā un nodevas administrācija nav izveidojusi savas administrētās nodevas maksājumu atpazīšanu un uzskaiti. Piemēram, Finanšu ministrijas tīmekļvietnē izveidotajā reģistrā “Valsts nodevu uzskaitījums” redzams, ka valsts nodevas ieņēmumu kodā 9.1.9.9. "Citas nodevas par juridiskajiem un citiem pakalpojumiem" iekasē un administrē vairāku resoru ietvaros, kā arī, piemēram, Zemkopības ministrijas ietvaros tās administrē četras dažādas institūcijas - Lauksaimniecības datu centrs, Pārtikas un veterinārais dienests, Valsts augu aizsardzības dienests un Valsts meža dienests.  Tapāt noteikumu projektā ir pilnveidota kontu slēgšanas kārtība, nosakot, ka Valsts kasei ir tiesības slēgt kontu:   1. ja kontā 18 mēnešu laikā nav bijis apgrozījums un konta atlikums ir nulle; 2. ja kontā 18 mēnešu laikā nav bijis apgrozījums un konta atlikums ir lielāks par nulli, nosūtot paziņojumu par konta slēgšanu uz klienta oficiālo elektronisko adresi. Ja 30 dienu laikā no paziņojuma nosūtīšanas dienas klients nav iesniedzis pieteikumu par konta slēgšanu vai devis citus norādījumus par rīcību par pieejamiem līdzekļiem, Valsts kase klienta kontā pieejamos līdzekļus ieskaita valsts budžeta ieņēmumos.   Saskaņā ar Oficiālās elektroniskās adreses likumā noteikto par oficiālās elektroniskās adreses kontu aktivizēšanas termiņiem valsts institūcijas un tiešās pārvaldes iestādes oficiālo elektronisko adresi jau lieto, bet zvērinātu tiesu izpildītājiem un reģistros reģistrētajiem tiesību subjektiem oficiālās elektroniskās adreses lietošana tiks uzsākta ar 2020.gada 1.janvāri. Oficiālās elektroniskās adreses izmantošana nodrošinās klientu sasniedzamību un samazinās Valsts kases patērēto laiku informācijas nosūtīšanai klientiem par konta slēgšanu. Gadījumos, kad klientam nav aktīvas oficiālā elektroniskā adrese vai nav pienākums to lietot, klients tiks informēts e-pastā. Periods saīsināts no 24 mēnešiem uz 18 mēnešiem ņemot vērā budžeta finansēšanas cikliskumu (piemēram, vienā gadā projekta finansējums tiek piešķirts pavasarī, nākamā gadā – rudenī, līdz ar to neaktīvais periods nepārsniedz 18 mēnešus).  Valsts kase slēdzot kontu pamatojoties uz klienta iesniegtu konta slēgšanas pieteikumu, saskaņā ar noteikuma projekta 27.1. un 27.2.apakšpunktiem, informāciju par konta slēgšanu e-pastā nesniegs, lai neveiktu e-pakalpojumā automātiski nodrošināta paziņojuma dublēšanu (informācija ir pieejama eKasē sadaļā “Pastkastīte” 🡪 “Ienākošie ziņojumi”).  Noteikumu projektā pilnveidota maksājumu veikšanas sadaļa, reglamentējot kārtību, kādā Valsts kase ieskaita klienta kontā naudas līdzekļus, precizēta ārvalstu valūtas maksājumu iesniegšanas kārtība, atsakoties no prasības iepriekš pieteikt maksājuma izpildei nepieciešamo ārvalstu valūtas apjomu. Vienlaicīgi Valsts kase patur tiesības nepieciešamības gadījumā operatīvas ārvalstu valūtas maksājumu apstrādes un finanšu resursu attiecīgajā ārvalstu valūtā sagādes nodrošināšanai lūgt atsevišķiem klientiem sniegt informāciju par maksājumu izpildei nepieciešamo ārvalstu valūtas apjomu.  Noteikumu projektā reglamentēts termins – Valsts kases darba diena, kas ir kalendārā diena no pirmdienas līdz piektdienai un tiesību aktos noteiktajā kārtībā pārceltās darbdienas, izņemot šādas svētku dienas: Jaungada diena (1.janvāris), Lielā piektdiena, Otrās Lieldienas, Darba svētki (1.maijs), Ziemassvētki (25. un 26.decembris). Šis regulējums ir noteikts atbilstoši TARGET2 maksājumu sistēmas noteiktajam darba laikam. Valsts kases darba laiks ir publicēts tās tīmekļvietnē [www.kase.gov.lv](http://www.kase.gov.lv) un informācija par darba laika izmaiņām pirmssvētku dienās tiek publicēta Valsts kases tīmekļvietnē un Valsts kases e-pakalpojuma “eKase” tīmekļvietnē.  Ieviešot klasifikācijas kodu labošanas un darījumu pārgrāmatošanas pieteikumu iesniegšanu tikai elektroniskā veidā e-pakalpojumā eKase, tiks samazināts pieteikumu apstrādei patērētais laiks, kas līdz šim tika tērēts apstrādājot papīra vei elektroniska dokumenta veidā iesniegtos pieteikumus par iepriekšējā saimnieciskā gada darījumu labošanu. Saimnieciskais gads beidzas 31.decembrī un labojumi nākamajā budžeta gadā par iepriekšējo gadu nav labas budžeta plānošanas un izpildes prakses piemērs. Lai nodrošinātu labāku budžeta izpildes procesa administrēšanu un veicinātu elektroniskā risinājuma ieviešanu ir nepieciešamas noteikt terminētu datu apstrādi, t.i., ka labojumus var veikt tikai saimnieciskā gada ietvaros, iesniedzot klasifikācijas kodu labojumus un darījumu pārgrāmatošanu līdz saimnieciskā gada pēdējai darbdienai. Pāreja uz jauno kārtību papildus nodrošinās, ka nepieciešamie labojumi notiks ātrāk un klientam konta izraksts par budžeta izpildi saimnieciskajā gadā līdz 31.decembrim būs nemainīgs (esošā kārtība paredzēja, ka visi labojumi par iepriekšējo saimniecisko gadu tika veikti ar 31.decembri), kā arī pāreja uz jauno kārtību samazinās klientu noslodzi nākamā saimnieciskā gada sākumā, kad jāuzsāk darbs pie iepriekšējā saimnieciskā gada pārskata sagatavošanas. Minētās izmaiņas nodrošinās savlaicīgu, kvalitatīvu un patiesu informāciju par valsts budžeta izpildi valdības un augstākā līmeņa vadības lēmumu pieņemšanai. Tāpat kā līdz šim budžeta izpildes datiem un klienta grāmatvedības uzskaites datiem savstarpēji jāatbilst saimnieciskā gada ietvaros un nepieciešamie budžeta izpildes labojumi jāveic savlaicīgi visa saimnieciskā gada laikā. Ja tiek konstatētas neatbilstības maksājumu uzskaites datos (budžeta izpildē) un klienta grāmatvedības uzskaites datos pēc saimnieciskā gada beigām, tad tās tiek uzrādītas un skaidrotas kopsavilkuma pārskatā par budžeta izpildi iepriekšējā saimnieciskā gadā. Tas nepieciešams, lai sniegtā informācija būtu salīdzināma - pozīciju uzskaitījums un klasifikācija visos pārskata periodos būtu vienāda, un savstarpēji salīdzināmi dati atbilstu cits citam dažādos pārskatos. Saskaņā ar noteikumu projekta VSS-868 anotācijā sniegto skaidrojumu, 2020.gadā ir paredzēts izstrādāt grozījumus Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība”, kas paredzētu, ka kopsavilkuma pārskatā par budžeta izpildi iepriekšējā saimnieciskā gadā veidlapās tiek nodrošināta aile ar ievades iespējām ieņēmumu daļā, savukārt izdevumu pozīcijas netiks koriģētas. Labojumi varētu tikt veikti par budžeta izpildes neatbilstībām, kas izveidojušās gada pēdējās dienās. Labojumu veikšanas brīdī iestāde norādīs grāmatvedības uzskaites datus tām pozīcijām, kas atšķiras no budžeta izpildes kontiem Valsts kasē un papildus sniegs skaidrojumu par darījuma būtības atšķirībām kopsavilkuma pārskatā par budžeta izpildi iepriekšējā saimnieciskā gadā. Pēc apstiprināšanas, minētie dati tiktu pārnesti uz saimnieciskā gada budžeta izpildes pārskata veidlapām. Noteikumu projektā noteikts pārejas periods, kas paredz, ka par 2019.gada decembra mēneša darījumiem pieteikumu par klasifikācijas kodu labošanu vai pieteikumu par darījumu pārgrāmatošanu varēs iesniegt līdz 2020.gada gada 8.janvārim elektroniska dokumenta veidā, apliecinātu ar drošu elektronisko parakstu, nosūtot uz Valsts kases oficiālo elektronisko adresi.  Noteikumu projekts nosaka Valsts kasi kā fizisko personu datu apstrādes pārzini sekojošiem datu apstrādes nolūkiem - klienta identifikācija, pakalpojuma drošības nodrošināšana, kvalitātes pilnveidošana un darījumu atbilstības uzraudzība, sniedzot maksājumu pakalpojumu. Klienta identifikācijas dati tiks apstrādāti tikai izpildot juridisku pienākumu atbilstoši Maksājumu pakalpojumu un elektroniskās naudas likumam un citiem saistošiem normatīvajiem aktiem. Pakalpojuma drošība tiek nodrošināta, ievērojot Ministru kabineta 2015. gada noteikumus Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”. Darījumu atbilstības uzraudzībā, tur kur tā attiecināma uz fiziskām personām, Valsts kase rīkojas, ievērojot vairāku normatīvo aktu prasības, attiecinot tos pēc būtības sabiedrības interesēs. E-pakalpojumos veikto lietotāja darbību pieraksti un balss zvanu ieraksti tiek glabāti 18 mēnešus. |
| 3. | Projekta izstrādē iesaistītās institūcijas un publiskas personas kapitāl-sabiedrības | Finanšu ministrija (Valsts kase). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Saskaņā ar Likumā par budžetu un finanšu vadību noteikto - Budžeta finansētas institūcijas, budžeta nefinansētas iestādes, pašvaldības, zvērināti tiesu izpildītāji un kapitālsabiedrības, kurās ieguldīta valsts vai pašvaldības kapitāla daļa. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neradīs ietekmi uz tautsaimniecību, bet palielinās administratīvo slogu sabiedrības mērķgrupām, kuras tiesiskais regulējums ietekmē. Proti tiesiskais regulējums noteiks stingrākas prasības klienta, t.sk. klienta pārstāvēttiesīgo un pilnvaroto personu identifikācijā (klientiem, kas vēlēsies dokumentus maksājumu pakalpojuma saņemšanai Valsts kasē iesniegt papīra veidā pašrocīgi parakstītus būs jāierodas klātienē Valsts kases Klientu apkalpošanas centrā personas identifikācijai un parakstu paraugu kartiņas noformēšanai), klientam būs pienākums iesniegt Valsts kasei papildus informāciju un dokumentus, tai skaitā dokumentus, kas apliecina klienta veicamo darījumu pamatotību, lai Valsts kase varētu veikt atbilstošu pārbaudi, ievērojot principu “Zini savu klientu”. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Līdz ar noteikuma projektu Finanšu ministrijai (Valsts kasei) nepieciešams izstrādāt grozījumus Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība”, kuros jāvienādo pieteikumu iesniegšanas termiņš, forma un veids saimnieciskā gada slēguma nodrošināšanai un kopsavilkuma pārskata par budžeta izpildi iepriekšējā saimnieciskajā gadā nodrošināšanas un saskaņošanas termiņš, ņemot vērā noteikumu projektā noteikto (izsludināts VSS 05.09.2019., protokola Nr.33 5.paragrāfs (VSS-868)). |
| 2. | Atbildīgā institūcija | Finanšu ministrija (Valsts kase) |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ir publicēta Finanšu ministrijas tīmekļa vietnē www.fm.gov.lv un Valsts kases tīmekļa vietnē “Sabiedrības līdzdalība”. Sabiedrības pārstāvji var līdzdarboties projekta izstrādē un varēs sniegt viedokļus par noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | 2019.gada 17.jūnijā uzziņa par noteikumu projektu publiskai apspriešanai tika publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” –“Valsts budžeta politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika#project574>, kā arī Valsts kancelejas tīmekļa vietnē sadaļā “Sabiedrības līdzdalība”, adrese: <https://www.mk.gov.lv/content/ministru-kabineta-diskusiju-dokumenti> un Valsts kases tīmekļa vietnē sadaļā “Sabiedrības līdzdalība”, adrese: <https://www.kase.gov.lv/valsts-kase/sabiedribas-lidzdaliba> . |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Sabiedrība pēc noteikumu pieņemšanas tiks informēta ar publikāciju oficiālajā izdevumā "Latvijas Vēstnesis" un normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.  Projekta izpilde tiks īstenota esošo cilvēkresursu un finansējuma ietvaros un neietekmēs valsts pārvaldes funkcijas. |
| 3. | Cita informācija | Nav. |

Finanšu ministra vietā -  
Ministru prezidents A. K. Kariņš

M.Prikulis, 67094291

martins.prikulis@kase.gov.lv